KIRJALLINEN KYSYMYS E-1241/03 esittäjä(t): Chris Davies (ELDR) komissiolle. Elintarvikkeiden merkinnät.



Virallinen lehti nro 268 E , 07/11/2003 s. 0179 - 0180



KIRJALLINEN KYSYMYS E-1241/03 esittäjä(t): Chris Davies (ELDR) komissiolle (2. huhtikuuta 2003) Aihe: Elintarvikkeiden merkinnät Mitä tietoja yhteisön lainsäädännön mukaan elintarvikkeiden merkinnöissä on annettava? Kuinka suuret valtuudet yksittäisillä jäsenvaltioilla on vaatia esitettäväksi lisäinformaatiota? Minkälaisia pakollisten tietojen antamista kaikissa jäsenvaltioissa koskevia lisävaatimuksia valmistellaan parhaillaan? Minkä arvion komissio on tehnyt siitä, miten kuluttajat pystyvät ymmärtämään annettuja tietoja? David Byrnen komission puolesta antama vastaus (12. toukokuuta 2003) Direktiivin 2000/13/EY(1) 3 artiklassa on luettelo tiedoista, jotka on pakollisesti annettava elintarvikkeiden merkinnöissä. Merkinnöissä on oltava seuraavat tiedot: 1. myyntinimitys, 2. ainesosaluettelo, 3. tiettyjen ainesosien tai ainesosaluokkien määrä 7 artiklan säännösten mukaisesti, 4. valmiiksi pakatusta elintarvikkeesta sisällyksen määrä, 5. vähimmäissäilyvyyspäivämäärä, tai jos kyseessä on mikrobiologisesti erittäin helposti pilaantuva elintarvike, päivämäärä, jota ennen tuote on käytettävä, 6. erityiset säilytys- ja käyttöolosuhteet, 7. valmistajan, pakkaajan tai yhteisöön sijoittautuneen myyjän nimi tai toiminimi ja osoite, 8. tiedot alkuperästä tai elintarvikkeen lähtöpaikasta, jos sen ilmoittamatta jättäminen saattaisi johtaa kuluttajaa harhaan elintarvikkeen todellisesta alkuperästä tai lähtöpaikasta, 9. käyttöohje, jos elintarvikkeen tarkoituksenmukainen käyttö ilman sitä on mahdotonta, 10. juomien osalta alkoholipitoisuus tilavuusprosentteina, jos alkoholipitoisuus on yli 1,2. Lisäksi direktiivissä säädetään, että erityiselintarvikkeita koskevissa yhteisön säännöksissä voidaan edellä mainitun luettelon lisäksi vaatia merkintöihin sisällytettäviksi muita tietoja. Tietyissä perustelluissa tapauksissa myös jäsenvaltiot voivat säätää tällaisten tietojen merkitsemisestä direktiivin 18 artiklan mukaisesti kansanterveyden suojelemiseksi, petosten torjumiseksi tai merkintöjen tai tavaramerkkien suojelemiseksi. Tällaisista toimenpiteistä on ilmoitettava komissiolle etukäteen ja niitä on tutkittava direktiivin 19 artiklassa tarkoitetun menettelyn mukaisesti. Ylimääräisten merkintävaatimusten osalta komissio noudatti tammikuussa 2000 elintarvikkeiden turvallisuudesta esittämässään valkoisessa kirjassa antamaansa lupausta ja toimitti neuvostolle direktiiviä 2000/13/EY koskevan muutosehdotuksen, jonka mukaan elintarvikkeiden ainesosat olisi ilmoitettava aiempaa tarkemmin, ottaen huomioon erityisesti elintarvikkeista johtuvat ruoka-aineallergiat ja -intoleranssit. Parlamentti käsittelee ehdotusta parhaillaan toisessa käsittelyssä. Lisäksi komissio harkitsee yhdessä asianosaisten kanssa elintarvikkeiden merkintöihin liittyvien säännösten mukauttamista. Lisäksi komissio käynnisti vuoden 2002 lopussa elintarvikkeiden merkintöjä ja tietojen ymmärrettävyyttä koskevan lainsäädännön arviointimenettelyn. Arvioinnin tulokset valmistuvat vuoden 2003 lopussa, ja niiden perusteella voidaan ryhtyä valmistelemaan yleisten merkintäsäännösten uudistamista. (1) Euroopan parlamentin ja neuvoston direktiivi 2000/13/EY, tehty 20 päivänä maaliskuuta 2000, myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä, EYVL L 109, 6.5.2000.